text: Prinsesse brækkede arm under ferie i Gråsten
  14 juli 2015 kl. 14.29
  Fire-årige prinsesse Josephine brækkede søndag venstre arm ved et uheld under den kongelige families ferie på Gråsten Slot. Det skriver ugebladet Her og Nu på sin hjemmeside.
  Kronprins Frederik og kronprinsesse Marys yngste datter var til ridning i det lokale Gråsten Ridecenter, da uheldet skete, noterer ugebladet videre.
  Hun blev kørt til traumecentret på sygehuset i Aabenraa, men blev sendt videre til Odense Universitetshospital.
  Prinsessen er tilbage i Gråsten - og har det godt, oplyser Kongehusets kommunikationschef, Lene Balleby.
  - Prinsesse Josephine brækkede armen ved et rideuheld i Gråsten i søndags. Hun har nu armen i gips og har det godt, siger hun i en kort kommentar til Her og Nu.
  Artiklen fra Her & Nus hjemmeside
  